রমা চৌধুরীর জীবিত ছেলেটি এখন মিডিয়ায় এসে কান্নাকাটি করছে। কারণ তার জানা আছে, এখন স্পর্শকাতর সময়ে ভালো করে অভিনয় করতে পারলে কিছু নগদ জুটবে। এটাই আমাদের দেশের বাস্তবতা। এখন আওয়ামী লীগ, বিএনপি এমনকি রমাদির বইয়ের টাকা শোধ না করা একজন আলোচিত রাজনীতিকসহ অনেকেই ঝাঁপিয়ে পড়ে দেখাবেন কে কতটা করতে পারেন। এই ছেলে সে সুযোগ নেয়ার জন্য তৈরি। অথচ জীবদ্দশায় মায়ের খোঁজ সে নেয়নি। অথচ যে নিয়েছিল, সে জন্মসূত্রে মুসলিম। আলাউদ্দিন খোকন নামের এই লোকটি সারাজীবন রমাদিকে সহায়তা করে গেছেন। গাঁটের টাকা বা টাকা যোগাড় করে তার বই বের করে দিয়েছেন। মা ডাকা আর মা মানা দুটি ভিন্ন বিষয়। এই মানুষটি মেনেছিলেন। তাই কখনো রমাদির অমর্যাদা হতে দেননি। আজ তিনি পাদপ্রদীপের আলোয় নেই। বরং বলে দিয়েছেন কিছু দিলে ছেলেকে দেয়া হোক। কে বলে আমাদের সমাজে সব মন্দ? সব ভেসে গেছে খারাপের বন্যায়? এই মানুষটি প্রমাণ করে দিয়েছেন ধর্ম-বর্ণ বা জাত এগুলো বিষয় না। বিষয় না সাম্প্রদায়িকতা। দেশে যখন ধর্ম আর আচার মিলে সর্বগ্রাসী মানুষ; একে অপরকে সেভাবে দেখার কারণে বন্ধুত্ব আত্মীয়তা এমনকি সম্পর্ক প্রায় নষ্টের পথে তখন আলাউদ্দীনের মতো কিছু মানুষই আলোকবর্তিকা।